*VEGA præsenterer* **Max Cooper skaber emotionelle kosmiske rejser**

*Max Coopers arbejde transcenderer mentale og fysiske tilstande til smukke sfæriske kompositioner og den 2. februar kan du opleve en rejse i tid og rum når den elektroniske musiker gæster Lille VEGA.*

Med *Emergence* fra 2016 fortæller den nordirske, elektroniske musiker og professor i bioinformatik Max Cooper om universets tilblivelse. Rejsen starter fra præ-big bang, hvor vi langsomt, men sikkert bevæger os ind i fremtiden. Det ambitiøse værk,er historien om naturlove, processer og deres iboende skønhed. Det er et omfattende værk om os, og den verden vi lever i.

Max Cooper har arbejdet på projektet i omkring tre år, og det er et ambitiøst forsøg på at forbinde musikerens interesse for videnskab, musik og billedkunst. Cooper vil med *Emergence* forsøge at inkorporere et utal af forskellige ideer og audiovisuelle eksperimenter i en enkel fortælling.

På *Emergence* har musikeren arbejdet med en række visuelle stilarter, og til hver komposition er der nøje blevet fundet den rigtige kunstner, til at formidle historien. Cooper fortæller:

*”My aim with this approach was to have plenty of variation to make what is an often abstract narrative, interesting, and also a hope that the over-arching story links the different visual styles together.”*

I 2012 udgav Cooper den anmelderroste ep *Conditions One*, der røg til tops på bl.a. Beatports Top Artists of 2012 og blev stemt ind i top tyve af læserne, som det bedste live act på den kanoniske elektroniske musikhjemmeside [Resident Advisor](https://www.residentadvisor.net/dj/maxcooper/biography).

**Videnskabelige musik man kan danse til**

Videnskab og natur synes at passe perfekt sammen med Coopers organiske mørke toner og tunge basgange. Coopers kompositioner er ofte blevet sammenlignet med værker fra kunstnere som Jon Hopkins, Apparat og James Holden.

Den brede palette af lyde og stemninger i Coopers kompositioner skaber både lys og mørke. Den rammer ned i en bred vifte af sindstilstande, hvad enten du står på natklubben kl. fire om natten eller ligger i sengen søndag formiddag.

*Emergence* er ikke en utilgængelig, videnskabelig præsentation af ideer, men Coopers forsøg på at præsentere sin egen personlige fortolkning af den moderne videnskab.  **Fakta om koncerten**Max Cooper (UK)  
Tirsdag den 02. februar, 2017 kl 21.00  
Lille VEGA, Enghavevej 40, 1674 København V  
Billetpris 175 kr. + gebyr  
Billetsalget starter i dag kl. 11.00 via vega.dk og Ticketmaster

## 